b'\n_START_ARTICLE_\nMol\xc3\xad del Castell (Boadella i les Escaules)\n_START_SECTION_\nDescripci\xc3\xb3\n_START_PARAGRAPH_\nSituat al sud-est del nucli urb\xc3\xa0 de la poblaci\xc3\xb3 de Boadella, a escassa dist\xc3\xa0ncia del terme pel cam\xc3\xad que porta al puig Penjat._NEWLINE_Edifici a\xc3\xafllat de planta rectangular, format per dos cossos adossats, i constru\xc3\xaft en una zona en pendent. Presenten les cobertes de teula de dos vessants i estan distribu\xc3\xafts en planta baixa i pis. La fa\xc3\xa7ana principal, orientada a migdia, presenta una moderna torre quadrada adossada a l\'extrem de ponent del parament, relacionada actualment amb la producci\xc3\xb3 d\'energia. Al centre de la fa\xc3\xa7ana hi ha el portal d\'acc\xc3\xa9s, d\'obertura rectangular amb els brancals bastits amb carreus ben desbastats i la llinda plana monol\xc3\xadtica. S\'intueix un petit arc de desc\xc3\xa0rrega a la part superior de l\'obertura. Les finestres s\xc3\xb3n for\xc3\xa7a m\xc3\xa9s senzilles, rectangulars i reformades. La fa\xc3\xa7ana de ponent de la construcci\xc3\xb3 presenta obertures rectangulars bastides amb maons, tot i que for\xc3\xa7a transformades. En canvi, les finestres de la fa\xc3\xa7ana de tramuntana s\xc3\xb3n d\'arc rebaixat i amb els emmarcaments arrebossats. En aquesta mateixa banda de la construcci\xc3\xb3 hi ha les restes de la bassa. Pel que fa a la fa\xc3\xa7ana de llevant, cal mencionar una obertura rectangular actualment tapiada, que est\xc3\xa0 bastida en pedra i amb la llinda plana gravada amb la seg\xc3\xbcent inscripci\xc3\xb3: "1787 JOAN MARGE ME FECIT 8BRE 23"._NEWLINE_La construcci\xc3\xb3 \xc3\xa9s pedra sense treballar de diverses mides, lligada amb abundant morter de cal\xc3\xa7.\n_START_SECTION_\nHist\xc3\xb2ria\n_START_PARAGRAPH_\nMol\xc3\xad edificat l\'any 1787 per la fam\xc3\xadlia Marc\xc3\xa8. Possiblement bastit sobre un mol\xc3\xad anterior que devia pert\xc3\xa0nyer al bar\xc3\xb3 del castell. A principis del segle XX, concretament l\'any 1915, el seu propietari, Francesc Sala el va vendre a la Societat Hidroel\xc3\xa8ctrica de Figueres. Va passar a funcionar com a central hidroel\xc3\xa8ctrica a partir d\'aquell moment.'